આ તરફ ગુલાલ હજુ એમ જ સમજી રહી હતી કે મલ્હારે એને છેતરી લીધી. એ એની રૂટીન જિંદગીમાં ડૂબી ગઈ હતી. મલ્હાર જાણે હવામાં ઓગળી ગયો હતો. છ મહિનાથી એનો કોઈ જ કોન્ટેક્ટ નહોતો. ગુલાલને લાગતું હતું જાણે સોદો સસ્તામાં પત્યો. પણ ત્યાં જ યુવરાજ તરફથી મલ્હારના નામે એક દિવસ મેસેજ આવી જ ગયો. ગુલાલ એની કેબિનમાં હતી અને મેસેજ આવ્યો. એ સાથે જ અંતરા, નિખલ અને ઇ.ઝાલા પણ અંદર આવી ગયા. એમણે ગુલાલના સ્થાને અંતરાને બેસાડી રાખી અને એને ટ્રેસ કર્યો. મુંબઈનું લોકેશન પણ મળી ગયું. એમણે તરત જ ઇ. ઝાલાની ટુકડીને લોકેશન પર મોકલી પણ એટલી જ વારમાં બારીમાંથી ઇ. દેશમુખને જોઈ ગયેલો યુવરાજ છટકી ગયો. ઇ. દેશમુખ વિડિયો કેમેરા અને કોમ્પ્યુટર જપ્ત કરીને રવાના થયા.